ΓΡΑΠΤΗ ΕΡΩΤΗΣΗ E-1385/96 υποβολή: Miguel Arias Caρete (PPE) προς την Επιτροπή (6 Iουνίου 1996)

Θέμα: Η κρίση στον τομέα του αβοκάντο στην ΕΕ

Στον τομέα παραγωγής αβοκάντο στην ΕΕ υπάρχουν εκμεταλλεύσεις συνολικής έκτασης 8000 εκταρίων από τις οποίες ζουν περισσότερες από 10.000 οικογένειες. Ο κύκλος εργασιών των καλλιεργητών υπερβαίνει τα 12 δις πεσέτες, και οι πάγιες αγροτικές επενδύσεις υπερβαίνουν τα 50 δις πεσέτες.

Κατά την καλλιεργητική περίοδο 1996, βάσει των στατιστικών που διαθέτουμε, σημειώθηκε αύξηση των εισαγωγών του προϊόντος αυτού από τρίτες χώρες κατά 22% 7 το μεγαλύτερο τμήμα των αυξήσεων προέρχεται από το Μεξικό, που είναι η πρώτη παραγωγός χώρα παγκοσμίως, και οι εξαγωγές του οποίου προς την ΕΕ αυξήθηκαν κατά 43%. Από την άλλη πλευρά, οι εξαγωγές αβοκάντο από την Ισπανία προς τις υπόλοιπες χώρες της ΕΕ μειώθηκαν κατά 27%. Τα στοιχεία αυτά, συνδυασμένα με το κοινοτικό δασμολογικό σύστημα, (που καθορίζουν για την περίοδο της ισπανικής παραγωγής δασμούς ύψους 3,5%, και για το υπόλοιπο έτος 6%) είχαν ως αποτέλεσμα τιμές που καθιστούν αδύνατη την καλλιέργεια αυτή για τους ισπανούς παραγωγούς.

Κατόπιν των ανωτέρω, ερωτάται η Επιτροπή: Σκοπεύει η Επιτροπή να τροποποιήσει το δασμολογικό σύστημα το οποίο, βάσει των περιόδων εφαρμογής του, δεν φαίνεται να αποσκοπεί στην προστασία των ευρωπαϊκών προϊόντων;

Σκοπεύει η Επιτροπή να λάβει κάποιο μέτρο για την αντιμετώπιση της κατάστασης κρίσης στην οποία βρίσκονται οι κοινοτικοί παραγωγοί λόγω των μαζικών εισαγωγών αβοκάντο από τρίτες χώρες, οι οποίες πλημμυρίζουν και εξουδετερώνουν την αγορά μας;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1384/96 και E-1385/96 (11 Ιουλίου 1996)

Η Επιτροπή διαπιστώνει πράγματι ότι οι κοινοτικές εισαγωγές αβοκάντο σημείωσαν αύξηση το 1994 και 1995 και έφθασαν το προηγούμενο έτος τους 105 552 τόνους. Ωστόσο, τα έτη αυτά κατά τα οποία σημειώθηκε αύξηση είχαν ακολουθήσει μετά από δύο έτη μείωσης, όταν οι εισαγωγές για την Κοινότητα των δώδεκα ήταν 90 145 τόνοι κατά το 1991 και η σχετική αύξηση, κατά τη διάρκεια της περιόδου 1991/1995 δεν ήταν παρά της τάξης του 16%.

Το Μεξικό έγινε κατά το 1995 η πρώτη προμηθεύτρια χώρα της Κοινότητας. Η αύξηση αυτή πραγματοποιήθηκε εν μέρει εις βάρος του δεύτερου προμηθευτή, του Ισραήλ, του οποίου το μερίδιο της αγοράς υποχωρεί, ενώ στη Νότια Αφρική, που είναι η τρίτη προμηθεύτρια χώρα, οι πωλήσεις σημείωσαν στασιμότητα. Οι τρείς αυτές χώρες εξασφαλίζουν περίπου το 90% των κοινοτικών εισαγωγών.

Οι συμβατικοί δασμοί κατά την εισαγωγή αβοκάδων είναι της τάξης του 7,5% από την 1η Ιουνίου έως τις 30 Νοεμβρίου και του 4% κατά το υπόλοιπο έτος ((Κανονισμός (ΕΚ) αριθ. 3009/95 της Επιτροπής της 22ας Δεκεμβρίου 1995 για την τροποποίηση του παραρτήματος Ι του κανονισμού (ΕΟΚ) αριθ. 2657/87 του Συμβουλίου σχετικά με τη δασμολογική και στατιστική ονοματολογία και το κοινό δασμολόγιο - ΕΕ αριθ. L 319 της 30.12.1995. Κωδικός προϊόντος: 0804 40. )). Για το προϊόν αυτό χορηγείται λοιπόν ισχυρότερη προστασία κατά τη διάρκεια της περιόδου κοινοτικής παραγωγής.

Υπό τους όρους αυτούς, η Επιτροπή θεωρεί ότι εισαγωγές του Μεξικού δεν δύνανται να διαταράξουν την κοινοτική αγορά και δεν προβλέπει ιδιαίτερα μέτρα για τον τομέα της παραγωγής αβοκάντου.

Εντούτοις, η Επιτροπή παρακολουθεί με προσοχή την εξέλιξη αυτή της αγοράς και υπενθυμίζει ότι οι νέες διατάξεις που περιλαμβάνονται στη μεταρρύθμιση της κοινής οργάνωσης της αγοράς των οπωροκηπευτικών θα επιτρέψουν την επεξεργασία μέτρων ικανών να βελτιώσουν την ανταγωνιστικότητα των κοινοτικών παραγωγών.